B4-0818, 0822, 0834, 0860, 0867, 0871 και 0874/98

Ψήφισμα σχετικά με την κατάσταση στην περιοχή των Μεγάλων Λιμνών και ειδικότερα στη Λαϊκή Δημοκρατία του Κογκό

Το Ευρωπαϊκό Κοινοβούλιο,

- υπενθυμίζοντας παλαιότερα ψηφίσματά του σχετικά με την κατάσταση που επικρατεί στην περιοχή των Μεγάλων Λιμνών και ειδικότερα στη Λαϊκή Δημοκρατία του Κογκό,

A. εκφράζοντας τη βαθειά του ανησυχία για τη συνεχιζόμενη αστάθεια στην περιοχή των Μεγάλων Λιμνών και ειδικότερα για τη σοβαρή κατάσταση που επικρατεί στη Δημοκρατία του Κογκό, όπου μια εσωτερική εξέγερση κατά του Προέδρου Kabila κινδυνεύει να εξελιχθεί σε περιφερειακή σύγκρουση μεγάλης κλίμακας,

Β. λαμβάνοντας υπόψη ότι η εξέγερση αυτή οφείλεται κυρίως στην αποτυχία του Προέδρου Kabila να εξασφαλίσει τον έλεγχο της χώρας, και ιδίως των ανατολικών περιοχών, να δρομολογήσει μια διαδικασία πραγματικού εκδημοκρατισμού και να ανταποκριθεί θετικά στις προσδοκίες του πληθυσμού, των γειτονικών χωρών και της διεθνούς κοινότητας,

Γ. διαπιστώνοντας με ανησυχία ότι η Αγκόλα, η Ζιμπάμπουε και η Ναμίμπια έχουν εισέλθει ανοικτά στον πόλεμο στο πλευρό του Προέδρου Kabila κατά των εξεγερθέντων που υποστηρίζονται από την Ουγκάντα και τη Ρουάντα, οι οποίες έχουν επίσης αναπτύξει στρατιωτικές δυνάμεις στα σύνορα με τη Λαϊκή Δημοκρατία του Κογκό,

Δ. εκφράζοντας την ανησυχία του για τη σοβαρή αποσταθεροποίηση που προκάλεσε στη Λαϊκή Δημοκρατία του Κογκό η παρουσία στο έδαφός του πολλών ανταρτικών ομάδων, οι οποίες χρησιμοποιούν τη χώρα ως μετόπισθεν για τις επιθέσεις τους τόσο εντός του Κογκό όσο και προς τις γειτονικές χώρες,

Ε. εκφράζοντας την ανησυχία του για το γεγονός ότι οι εν λόγω ομάδες ανταρτών χρησιμοποιούν τους άμαχους πληθυσμούς ως ομήρους, επιστρατεύοντας ακόμη και παιδιά, καθώς και για τα πολυάριθμα θύματα μεταξύ του άμαχου πληθυσμού,

ΣΤ. υπογραμμίζοντας ότι η Ευρωπαϊκή Ένωση οφείλει να διαδραματίσει ενεργό ρόλο για την εξασφάλιση της ειρήνης, της ασφάλειας και της σταθερότητας στην περιοχή αυτή,

Ζ. λαμβάνοντας υπόψη ότι στις 31 Αυγούστου 1998 το Συμβούλιο Ασφαλείας των ΗΕ ζήτησε την άμεση κατάπαυση του πυρός, την αποχώρηση όλων των ξένων δυνάμεων και την έναρξη πολιτικού διαλόγου προκειμένου να τεθεί τέρμα στον εμφύλιο πόλεμο[semigr ] λαμβάνοντας υπόψη ότι το Συμβούλιο Ασφαλείας υποστήριξε με την ευκαιρία αυτή την εδαφική ακεραιότητα της Λαϊκής Δημοκρατίας του Κογκό και όλες τις τοπικές διπλωματικές πρωτοβουλίες για μια ειρηνική διευθέτηση της συγκρούσεως και ζήτησε τη διοργάνωση διεθνούς διασκέψεως από τα ΗΕ και την ΟΑΕ για την ειρήνη, την ασφάλεια και την ανάπτυξη της περιοχής,

Η. εκτιμώντας ότι κάθε διαπραγμάτευση για τη διευθέτηση της συγκρούσεως στη Λαϊκή Δημοκρατία του Κογκό πρέπει να βασίζεται σε μια διαδικασία εθνικής συμφιλιώσεως, η οποία να σέβεται πλήρως την ισότητα και την αρμονική συνύπαρξη όλων των εθνοτικών ομάδων, να επιτρέπει την επιστροφή και επανένταξη των προσφύγων και των παρά τη θέλησή τους εκτοπισθέντων ατόμων και να οδηγεί στη διεξαγωγή ελεύθερων και έντιμων δημοκρατικών εκλογών το ταχύτερο δυνατόν,

Θ. λαμβάνοντας υπόψη ότι η συνεχιζόμενη παρουσία δύο περίπου εκατομμυρίων προσφύγων στην περιοχή των Μεγάλων Λιμνών, εξαιτίας της συνεχιζόμενης εθνοτικής βίας και των κατάφωρων παραβιάσεων των ανθρωπίνων δικαιωμάτων που χαρακτηρίζουν την πρόσφατη ιστορία της Ρουάντα, του Μπουρούντι και της Λαϊκής Δημοκρατίας του Κογκό, έχουν ως αποτέλεσμα μια τρομακτική ανθρωπιστική κρίση, η οποία απαιτεί την επείγουσα μέριμνα της διεθνούς κοινότητας όπως επίσης και απεριόριστη και άνευ όρων δυνατότητα προσβάσεως εκ μέρους ανθρωπιστικών οργανώσεων και του προσωπικού,

Ι. εκτιμώντας ότι η ΕΕ έχει διαθέσει τα τελευταία τέσσερα χρόνια ποσό ύψους 593 εκατ. Ecu για την παροχή ανθρωπιστικής βοήθειας στην περιοχή[semigr ] παρά τη βοήθεια αυτή κρίνει λυπηρή την έλλειψη πρωτοβουλίας την έλλειψη πρωτοβουλίας εκ μέρους του Συμβουλίου στη διένεξη του Κογκό, κρίνει ευκταία μια πρωτοβουλία της Ευρωπαϊκής Ένωσης έναντι του συνόλου των αφρικανικών χωρών που έχουν εμπλακεί στην κρίση,

ΙΑ. εκφράζοντας τη λύπη του για το γεγονός ότι οι προσπάθειες διαμεσολάβησης που έχουν καταβληθεί από την έναρξη της διένεξης κατέληξαν σε αποτυχία και ότι οι εμπόλεμοι δεν δέχτηκαν την κατάπαυση του πυρός,

ΙΒ. λαμβάνοντας υπόψη τις πράξεις βίας και τις σοβαρές παραβιάσεις των ανθρωπίνων δικαιωμάτων στις οποίες επιδίδονται οι εμπόλεμοι εις βάρος του άμαχου πληθυσμού και των αιχμαλώτων,

1. καταδικάζει όλες τις παραβιάσεις των ανθρωπίνων δικαιωμάτων, τις εκτελέσεις με συνοπτική διαδικασία, τα βασανιστήρια, τις παρενοχλήσεις, τις συλλήψεις πολιτών για εθνοτικούς λόγους, την εγγραφή παιδιών ως στρατιώτες καθώς επίσης και την εθνοτική προπαγάνδα και την υποκίνηση των βιαιοτήτων που έχουν απροκάλυπτα διαπραχθεί στο πλαίσιο της εν λόγω συγκρούσεως[semigr ]

2. ζητεί την άμεση κατάπαυση του πυρός και την άμεση αποχώρηση όλων των ξένων δυνάμεων καθώς επίσης και τον πλήρη σεβασμό της εδαφικής ακεραιότητας της Λαϊκής Δημοκρατίας του Κογκό[semigr ]

3. εμμένει στην άποψη ότι στις ειρηνευτικές συνομιλίες πρέπει να συμμετάσχουν όλα τα εμπλεκόμενα στη σύγκρουση μέρη και ότι οι συνομιλίες αυτές πρέπει να βασίζονται στις αρχές που εκτίθενται στη δήλωση του Συμβουλίου Ασφαλείας της 29ης Αυγούστου 1998, και ειδικότερα στον πλήρη σεβασμό της ειρηνικής συνυπάρξεως όλων των εθνοτικών ομάδων και στη διεξαγωγή ελεύθερων και δημοκρατικών εκλογών το ταχύτερο δυνατόν[semigr ]

4. χαιρετίζει την πρόσφατη χορήγηση ανθρωπιστικής βοήθειας ύψους 55,5 εκατ. Ecu από την Επιτροπή και καλεί την ΕΕ να ασκήσει πίεση σε όλα τα εμπλεκόμενα στη σύγκρουση μέρη προκειμένου να σεβαστούν πλήρως τους ανθρωπιστικούς κανόνες και να εγγυηθούν τη διάθεση της ανθρωπιστικής βοήθειας και την ασφάλεια του προσωπικού των ανθρωπιστικών οργανώσεων[semigr ]

5. καλεί την ΕΕ να υποστηρίξει πλήρως την πρωτοβουλία των ΗΕ για τη σύγκληση διεθνούς διασκέψεως για την ειρήνη, την ασφάλεια και την ανάπτυξη της περιοχής, η οποία πρέπει να αντιμετωπίσει ιδίως το πρόβλημα των προσφύγων και των παρά τη θέλησή τους εκτοπισθέντων ατόμων στην περιοχή[semigr ]

6. ζητεί από το Συμβούλιο να αναλάβει πρωτοβουλία στη διένεξη του Κογκό και κρίνει αναγκαία μια πρωτοβουλία της Ευρωπαϊκής Ένωσης έναντι του συνόλου των αφρικανικών χωρών που έχουν εμπλακεί στην κρίση,

7. κρίνει ότι η συνεργασία ΑΚΕ-ΕΕ με τη Λαϊκή Δημοκρατία του Κογκό είναι ουσιαστικής σημασίας για την υποστήριξη του εκδημοκρατισμού και την ανάπτυξη μιας χώρας που εξέρχεται από τη δικτατορία, και τονίζει ότι ο τερματισμός κάθε στρατιωτικής εχθροπραξίας, ο σεβασμός των διεθνών ανθρωπιστικών συμβάσεων και των ανθρωπίνων δικαιωμάτων και η εγκαθίδρυση δημοκρατικών θεσμών αποτελούν προϋπόθεση για την εν λόγω συνεργασία[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Συμβούλιο Υπουργών ΑΚΕ-ΕΕ, τους Γενικούς Γραμματείς των ΗΕ, της ΟΑΕ και της SADC καθώς και τις κυβερνήσεις της Λαϊκής Δημοκρατίας του Κογκό, της Αγκόλα, τη Ζιμπαμπουε, της Ναμίμπια, της Ρουάντα, της Ουγκάντα, του Μπουρούντι, της Τανζανίας και της Νοτίου Αφρικής.